
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Републичког геодетског завода, у поступку покренутом по притужби А.А., Заштитник грађана је сачинио следећи

ИЗВЕШТАЈ О СЛУЧАЈУ

СА ПРЕПОРУКОМ
Заштитнику грађана притужбом се обратио А.А., који је указао на непоступање РГЗ-а по његовој жалби коју је поднео 28. септембра 2018. године на Решење СКН Чукарица  од 7. септембра 2018. године.  

Испитујући испуњеност услова за поступање по поднетој притужби у оквиру навода притужбе и разлога за њено подношење, Заштитник грађана је донео закључак о покретању испитног поступка дел. бр. 29615 од 24.11.2022. године. који је РГЗ-у достављен 02.12.2022. године.

Наведеним Закључком, Заштитник грађана се обратио РГЗ-у, тражећи од овог органа да достави писмено изјашњење о притужби и потребна обавештења и документа у року од 15 дана од дана пријема овог закључка. Међутим, увидом у списе предмета констатовано је да је РГЗ акт Заштитника грађана примила, али да на исти није одговорила, односно доставила тражено изјашњење. Како РГЗ није поступио по достављеном захтеву у остављеном року, Заштитник грађана је упутио две ургенције за поступање, и то дана 09.01.2023. године и 22.02.2023. године, али је поново изостало изјашњење органа, иако је утврђено да је последњу ургенцију РГЗ примио 27.02.2023. године.
Из напред наведеног поступања, односно непоступања РГЗ-а, према захтевима за изјашњење који су јој упућени, недвосмислено произашао је закључак да је изостала законом прописана сарадња са Заштитником грађана.

Наиме, одредбом члана 24. Закона о Заштитнику грађана („Сл. гласник РС“, бр. 105/2021) прописано је да органи управе имају обавезу да сарађују са Заштитником грађана и да му омогуће приступ просторијама и ставе на располагање све податке којима располажу, а који су од значаја за поступак који води односно за остварење циља његовог превентивног деловања, без обзира на степен њихове тајности, осим када је то у супротности са законом.

Истовремено, одредбом члана 23. овог закона прописано је да је Заштитник грађана овлашћен да писмено препоручи разрешење функционера, односно иницира покретање дисциплинског поступка против запосленог у органу управе који је повредио права грађана или начинио пропуст којим је грађанину причињена материјална или друга штета: 1) ако повреду или пропуст одбија или пропушта да отклони по препоруци Заштитника грађана, или 2) ако не изврши другу законом предвиђену обавезу у поступку који води Заштитник грађана.

Чланом 34. Закона о Заштитнику грађана прописано је да Заштитник грађана доставља подносиоцу притужбе и органу управе закључак о покретању испитног поступка и захтева од органа управе да се писмено изјасни о притужби и достави потребна обавештења и документе, у року који одреди, а који не може бити дужи од 15 дана. Сви функционери и запослени у органу управе дужни су да се одазову на захтев Заштитника грађана да учествују у испитном поступку и пруже му потребна објашњења. Ако орган управе не поступи у року који је Заштитник грађана одредио, дужан је да Заштитнику грађана без одлагања саопшти разлоге за то. 

С обзиром на то да РГЗ, упркос више упозорења, није доставио тражено изјашњење Заштитнику грађана поводом поступка контроле њеног рада који овај државни орган води у оквиру својих законом утврђених овлашћења, утврђено је да је РГЗ повредио обавезу сарадње са Заштитником грађана, као и да је ћутање органа поводом више обраћања допринело и неоправдано дугом  поступку пред овим органом.
Наиме, поштовање позитивних прописа Републике Србије не представља само обавезу свих њених грађана, већ пре свега представља обавезу свих државних органа који својим примером морају показати да њихов рад безусловно заснивају на поштовању Устава и закона.

Дакле, органи државне управе и органи локалне самоуправе немају дискреционо право да оцењују коју ће своју законску обавезу испунити, а коју неће, већ је основни услов за постојање правне државе и јачање поверења грађана у исту, да сви државни органи у потпуности поштују и примењују све њене позитивне прописе.

Изостанак сарадње РГЗ-а у конкретном случају производи ситуацију која Заштитнику грађана онемогућава да у пуном капацитету врши своју законом и Уставом прописану функцију, што је је пропуст који за посредне последице по правилу има, а и овај пут је имао, стварање правне несигурности, отежавање правног положаја грађана и кршење њихових права. 

Коначно, неизвршавање законом прописане обавезе сарадње са Заштитником грађана, води посредном закључку да орган управе који има такав приступ овој законској обавези, може себи да дозволи непоштовања закона и када поступа по захтевим грађана и одлучује о њиховим правима и обавезама, што у најмању руку одступа од стандарда "добре управе".

С обзиром на утврђене чињенице и околности у вези са непоступањем РГЗ-а по захтеву овог државног органа за достављање писменог изјашњења на наводе из притужбе, Заштитник грађана,  сагласно члану 37. став 3. Закона о Заштитнику грађана, ради унапређења рада органа управе и спречавања сличних ситуација у будућности, упућује следеће препоруке:

1. Републички геодетски завод ће у будућем раду благовремено поступати по захтевима Заштитника грађана и достављати потпуне, прецизне и конкретне одговоре, поткрепљене одговарајућом документацијом као потврдом пружених информација, јер се другачије поступање третира као повреда законских одредби о обавезној сарадњи са Заштитником грађана.
2. Директор РГЗ-а утврдиће одговорност поступајућег службеника који је непосредно одговоран за кршење обавезе сарадње са Заштитником грађана и предузеће мере ради покретања одговарајућег поступка због повреде ове обавезе.
Републички геодетски завод, у складу са чланом 37. став 5. Закона о Заштитнику грађана обавестиће Заштитника грађана у року од 30 дана о мерама предузетим на испуњавању препорука.  
	    ЗАШТИТНИК ГРАЂАНА

	

	    мр Зоран Пашалић


Доставити:

- Републичком геодетском заводу, на адресу Београд, Булевар војводе Мишића бр. 39

- Притужиоцу 
� „Сл. гласник РС“, бр. 98/06


� „Сл. гласник РС“, бр. 105/2021

